Johan Bollmann

Johan Henrik Bollmann VI (1868–1945) var en norsk skipsmegler og politiker. Han var stortingsrepresentant for Bergen fra 1928 og 1930 og tilhørte Frisinnede Venstre.

 Biografi 
Han var sønn av kjøpmann Johan Henrik Bollmann (V) og hans kone Maren Jensine (Sine), født Prøys. Bollmann-familien hadde tysk opphav og drev forretning i Strandgaten. Han mistet sin mor i barselseng da han var fem år, og to år senere ble hans far syk og døde. Det var ingen midler i boet, og Johan og hans lillesøster Sofie ble satt i pleie hos kjøpmann Johan Cordt Harmens jr. og hans kone Maria.

17 år gammel sluttet han på Bergens katedralskole for å begynne på kontoret hos skipsrederen Jacob Christensen. Han tok artium som privatist og underviste, ved siden av kontorjobben, i tegning og matematikk ved teknisk aftenskole.

I 1889 begynte han i Thomas Svanøes skipsmeglerfirma, der han etter hvert ble medeier. Da Svanøe døde i 1900, drev Bollmann firmaet videre i sitt eget navn. Han overlot den daglige ledelsen til sin sønn Annas i 1925, og firmaet ble omdannet til aksjeselskapet Johan Bollmann & Søn.

Bollmann opprettet et legat i sine foreldres navn til fordel for foreldreløse barn fra kjøpmannsstanden. Han donerte også av sine midler til kunstneriske formål ved Den Nationale Scene. Han var også styreformann ved Det Hanseatiske Museum.

Bollmann hadde mange verv i skipsmeglernes organisasjoner og i bank- og forsikringsvesenet. Han var også styreformann i Osa Fossekompani, som begynte kraftutbyggingen i Osavassdraget, og ved Bergen Mekaniske Verksted.

 Politikk 
Bollmann var innvalgt i Bergen bystyre fra 1898 til 1901 og fra 1913 til 1916. Han representerte i sin første periode Venstre og satt i styret i Bergens venstreforening. Han var formann i Frisinnede Venstre i Bergen fra 1909 og medlem av partiets hovedstyre.

Han møtte flere ganger som varamann på Stortinget i 1923 og 1924, men ønsket ikke å stille som stortingskandidat i 1924. Fra 1928 til 1930 var han fast stortingsrepresentant for Bergen, valgt på fellesliste for Høyre og Frisinnede Venstre. Frisinnede Venstre hadde bare to stortingsrepresentanter i denne perioden; den andre var Rolf Thommessen. Bollmann søkte ikke renominasjon til Stortinget i 1930.

 Referanser 

 Eksterne lenker 


Kategori:Stortingsrepresentanter fra Frisinnede Venstre
Kategori:Stortingsrepresentanter for Bergen
Kategori:Stortingsrepresentanter 1928–1930
Kategori:Lokalpolitikere i Bergen
Kategori:Norske skipsmeglere
Kategori:Personer fra Bergen kommune
Kategori:Artikler i sjøfart-prosjektet